
A V I Z

asupra  proiectului  de Lege pentru modificarea şi completarea art.13 din Ordonanţa Guvernului nr.14/2003 privind înfiinţarea, organizarea şi funcţionarea Autorităţii Naţionale pentru Persoanele cu Handicap


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea art.13 din Ordonanţa Guvernului nr.14/2003 privind înfiinţarea, organizarea şi funcţionarea Autorităţii Naţionale pentru Persoanele cu Handicap, trimis cu adresa nr. PL- x 67 din  11 februarie 2009, înregistrat sub nr.31/163 din 12 februarie 2009. 

Senatul, în calitate de primă Cameră sesizată a adoptat proiectul de lege în şedinţa din  4 februarie 2009.
Potrivit dispoziţiilor art.75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională. 

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut proiectul de lege menţionat mai sus, în şedinţa din  25  februarie 2009.



Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 722 din 16 iunie 2008 şi punctul de vedere al Guvernului transmis cu adresa nr. 2732 din 30 octombrie 2008. 

În urma dezbaterilor, cu unanimitate de voturi, s-a hotărât avizarea negativă a proiectului de lege, deoarece propunerea legislativă determină majorarea cheltuielilor bugetelor locale, fiind necesar să se prevadă mijloacele necesare pentru acoperirea creşterilor cheltuielilor, astfel cum prevede art. 15 alin. (1) din Legea nr. 500/2002 privind finanţele publice. Propunerea legislativă cuprinde prevederi care vizează în mod direct unele autorităţi ale administraţiei publice locale, înainte de adoptarea oricărei decizii, cu privire la soluţiile propuse ar trebui consultate şi structurile asociative ale autorităţilor publice locale implicate în aplicarea legii, astfel cum prevede art. 8 din Legea administraţiei publice locale nr. 215/2001, republicată, cu modificările şi completările ulterioare.


În raport cu obiectul şi conţinutul său, iniţiativa legislativă  face parte din categoria legilor ordinare.

